ข้อมูลสรุป (Executive Summary)

บริษัท ทิปโก้แอสฟัลท์ จำกัด (มหาชน) หรือ “บริษัท” ประกอบธุรกิจผลิตและจำหน่ายยางมะตอย
ซึ่งเป็นผลิตภัณฑ์ที่ใช้ในการก่อสร้างและซ่อมบำรุงถนน บริษัทก่อตั้งเมื่อวันที่ 15 มิถุนายน 2522
ด้วยทุนจดทะเบียน 12
ล้านบาทโดยตระกูลทรัพย์สาครเพื่อดำเนินธุรกิจผลิตและจำหน่ายยางมะตอยและยางมะตอยน้ำ
สำหรับใช้สร้างทางและซ่อมบำรุงผิวทางหลวงและผิวจราจร ปัจจุบันมีทุนที่ออกและเรียกชำระแล้ว
1,525.48 ล้านบาท

บริษัท บริษัทย่อยและบริษัทร่วม หรือ “กลุ่มบริษัท” มีรายได้มาจากธุรกิจหลัก 3 กลุ่ม
โดยกลุ่มแรกดำเนินธุรกิจผลิตและจำหน่ายยางมะตอยซึ่งเป็นธุรกิจหลัก กลุ่มที่สองคือ
ธุรกิจเรือเพื่อการส่งออกยางมะตอยให้ลูกค้าทั้งในและต่างประเทศ
และกลุ่มที่สามเป็นการลงทุนในบริษัทย่อย (Holding Company)
เพื่อให้มีการจัดจำหน่ายทั้งในประเทศและต่างประเทศ ในปี 2552
บริษัทมีสัดส่วนการจำหน่ายในประเทศและต่างประเทศ คิดเป็นสัดส่วนร้อยละ 38.5 : 61.5
ของรายได้รวม ทั้งนี้ ลูกค้าในประเทศ คือ
ผู้รับเหมาที่ทำงานให้กับหน่วยราชการหรือหน่วยราชการที่มีหน้าที่ใดูแลการก่อสร้างและซ่อมบำรุงถนน
สำหรับลูกค้าในต่างประเทศการส่งออกยางมะตอยส่วนใหญ่ไปขายในประเทศจีน ประเทศอินโดนีเซีย
ประเทศเวียดนาม ประเทศออสเตรเลีย ประเทศกัมพูชาและอินเดีย และในคาบสมุทรเอเชียแปซิฟิค
ซึ่งในปี 2552 บริษัทขยายการขายครอบคลุมถึง 16 ประเทศ
และยังคงใช้แนวทางในการแสวงหาโอกาสใหม่ในการสร้างตลาดควบคู่กับการเพิ่มช่องทางการจัดจำหน่าย
นอกจากนี้บริษัทยังมีนโยบายพิจารณาคัดเลือกและจัดตั้งตัวแทนจำหน่ายที่มีศักยภาพสูงในแต่ละประเทศที่มีความสำคัญในเชิงธุรกิจเพื่อช่วยในการขยายฐานลูกค้า

ปัจจุบันกลุ่มบริษัทมีโรงงานผลิตยางมะตอยภายในประเทศจำนวน 4 แห่ง
คลังน้ำมันและคลังเก็บยางมะตอยจำนวน 2 แห่ง โดยตั้งอยู่ในทุกภูมิภาคของประเทศ ได้แก่
จังหวัดนครราชสีมา จังหวัดพิษณุโลก จังหวัดสุราษฎร์ธานี จังหวัดระยองและจังหวัดสมุทรปราการ
ทำให้กลุ่มบริษัทสามารถตอบสนองความต้องการของลูกค้าได้อย่างรวดเร็วและครอบคลุมในทุกพื้นที่ของประเทศและยังมีโรงงานผลิตยางมะตอยในประเทศจีนและประเทศกัมพูชารวม
4 แห่ง คลังเก็บยางมะตอยในประเทศจีนและประเทศกัมพูชารวม 4 แห่ง
และมีเรือขนส่งยางมะตอยจำนวน 5 ลำ เพื่อใช้ในการขนส่งผลิตภัณฑ์ของบริษัทไปยังต่างประเทศ

นอกจากนี้โรงกลั่นยางมะตอยของบริษัทย่อยในประเทศมาเลเซีย มีกำลังการผลิต 25,000
บาเรลต่อวันของน้ำมันดิบหรือเท่ากับ 9 ล้านบาเรลต่อปีของน้ำมันดิบ
กำลังการผลิตนี้สามารถผลิตยางมะตอยได้ถึงปีละ 1 ล้านตัน ในปี 2552 บริษัทจำหน่ายยางมะตอย
โดยเฉลี่ย 36,000 ตันในตลาดประเทศมาเลเซีย และขายยางมะตอยที่ผลิตได้อีก 210,000 ตัน
ไปยังประเทศต่างๆ ในภูมิภาคเอเชียแปซิฟิกผ่านบริษัทและบริษัท ไทยบิทูเมน จำกัด
และโรงกลั่นยางมะตอยของบริษัทมียอดขายผลิตภัณฑ์น้ำมันอีก จำนวน 147,700 ตัน

ในด้านการพัฒนาผลิตภัณฑ์ยางมะตอย บริษัทได้มีการพัฒนาผลิตภัณฑ์อย่างต่อเนื่อง
เพื่อรองรับโครงการสำคัญๆของภาครัฐและยกระดับมาตรฐานความปลอดภัยของถนนในประเทศไทย
ซึ่งสอดคล้องกับพันธกิจของกลุ่มบริษัทที่จะเป็นผู้นำในธุรกิจด้านยางมะตอยในภูมิภาคเอเซียแปซิฟิค
ในปี 2552 คณะกรรมการบริษัทได้พิจารณาและอนุมัติแผนกลยุทธ์ระยะยาว
เพื่อรองรับกับความต้องการของลูกค้าในภูมิภาคเอเชียแปซิฟิค ซึ่งครอบคลุมทั้งทางด้าน
การจัดการทรัพยากรมนุษย์ ทรัพยากรทางการเงิน การตลาด และการบริหารความเสี่ยง

ผลการดำเนินงานทางการเงินของกลุ่มบริษัทในปี 2552 มีสินทรัพย์รวม 12,514 ล้านบาท
หนี้สินรวม 9,961 ล้านบาท ส่วนของผู้ถือหุ้น 2,853 ล้านบาท และมีรายได้รวม 14,089 ล้านบาท
กำไรสุทธิ 494 ล้านบาท
ปีนี้รายได้รวมและบริการและกำไรสุทธิรวมเพิ่มขึ้นเนื่องจากมีรายได้จากการขายและบริการที่สูงขึ้นมากทั้งในและต่างประเทศ

คณะกรรมการบริษัท ให้ความสำคัญในการดำเนินกิจการโดยมีบรรษัทภิบาลที่ดีเสมอมา ส่งผลให้ในปี
2552 บริษัทได้รับการจัดอันดับผลประเมินการกำกับดูแลกิจการบริษัทจดทะเบียน
โดยสมาคมส่งเสริมสถาบันกรรมการบริษัทไทย ในระดับ “ดีมาก”

ด้วยความมุ่งมั่น ที่จะดำเนินธุรกิจภายใต้กรอบการดำเนินกิจการบรรษัทภิบาลที่ดี
การให้ความสำคัญกับการรับผิดชอบต่อสังคมและสิ่งแวดล้อม
และการปฏิบัติหน้าที่ตามคุณค่าหลักขององค์กร ที่ว่า “ ทีมเด่น เน้นคุณธรรม ปฏิบัติรอบคอบ
มอบรักษาคำมั่น สร้างสรรค์เปลี่ยนแปลง” อย่างจริงจังและต่อเนื่อง
จะทำให้เกิดความสำเร็จร่วมกันระหว่างกลุ่มบริษัท พนักงาน คู่ค้า ผู้ถือหุ้น
และชุมชนสังคมโดยรวมอย่างยั่งยืน